Okresná prokuratúra Považská Bystrica 
Ľ. Štúra 1, 017 01 Považská Bystrica 1

Sp. zn. : Pv 800/09/3306	Považská Bystrica, 5.10.2012
EEČ : 2-26-121-2012

U Z N E S E N I E

Trestná vec:	obvinený XXXXX 
Prečin:	Výtržníctvo podľa § 364 ods. 1 písm. a/, odsek 2 písmeno a/ Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Považská Bystrica
Podľa § 215 odsek 2 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
že  dňa 1.7.2009, asi o 16.00 hodine v  XXXXX na križovatke ciest číslo I/61 a číslo III/06153, pri autobazáre fyzicky napadol XXXXX tým spôsobom, že ho päsťou udrel do oblasti nosa , po páde XXXXX ho kopol do pravej ruky, následne si zobral z kabíny nákladného motorového vozidla značky Mecedes, evidenčného čísla XXXXX medzinárodnej poznávacej značky Slovinskej republiky, bejzbalovú palicu , s ktorou prišiel k osobnému motorovému vozidlu značky XXXXX, evidenčného čísla XXXXX, do ktorého si XXXXX medzičasom sadol na miesto vodiča a úderom bejzbalovou palicou rozbil sklo na dverách vodiča, kedy zasiahol aj ľavú ruku XXXXX, ktorý rukou stlmil aj ďalší úder palicou obvineného XXXXX , ktorý následne nastúpil do svojho vozidla a odišiel smerom na Žilinu, kde na diaľnici D3 mu bola obmedzená osobná sloboda hliadkou Diaľničného oddelenia Policajného zboru Bytča, pričom týmto konaním obvinený XXXXX spôsobil XXXXX , narodenému XXXXX, bytom XXXXX XXXXX pomliaždenie ľavej strany tváre, zlomeninu nosovej kosti bez posunu úlomkov, pomliaždenie ľavého ramena a pomliaždenie pravej ruky, čo si vyžiadalo lekárske ošetrenie s obmedzením v bežnom spôsobe života od 1.7.2009 v trvaní 4 dni, spočívajúcom v bolestivosti zranení a v sťažení dýchania a  tiež mu spôsobil poškodením vozidla - rozbitím skla škodu vo výške 61,61 € 
lebo o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce
Odôvodnenie:
Poverený príslušník Okresného riaditeľstva Policajného zboru, ÚJKP, odboru skráteného vyšetrovania  Považská Bystrica uznesením číslo ČVS:ORP-XXXXX/OSV-PB-2009 z 01.07.2009 podľa § 199 odsek 1 Trestného poriadku začal trestné stíhanie vo veci  a následne uznesením z 02.07.2009 podľa § 206 odsek 1 Trestného poriadku vzniesol obvinenie XXXXX   za prečin výtržníctva podľa § 364 ods. 1 písm. a/, ods. 2 písm. a/    Tr. zák. v podstate na tom skutkovom základe, ako je uvedené vo výrokovej časti tohto uznesenia.
	
	Poverený príslušník Okresného riaditeľstva Policajného zboru, ÚJKP, odboru skráteného vyšetrovania  Považská Bystrica uznesením číslo ČVS:ORP-XXXXX/OSV-PB-2009 z 16.3.2010 podľa § 228 odsek 2 písm. a/ Trestného poriadku  trestné stíhanie proti obv. XXXXX  za prečin výtržníctva podľa § 364 ods. 1 písm. a/, ods. 2 písm. a/  Tr. zák. prerušil,  lebo pre neprítomnosť obvineného nebolo možné vec náležite objasniť. 
 
	Po prevzatí trestného konania obv. XXXXX orgánmi činnými v trestnom konaní v Slovinskej  republike, na základe žiadosti o prevzatie trestného konania, v danej trestnej veci rozhodla Krajská prokuratúra  XXXXX , Slovinská  republika, ktorá rozhodnutím  sp. zn. XXXXX TM/GR z 31.05.2012 trestné oznámenie zamietla , pretože XXXXX v úplnosti splnil povinnosť, ktorá mu bola uložená v uznesení o zastavení stíhania sp. zn. XXXXX zo dňa 23.12.2011, a to tým, že v stanovenej lehote uhradil poškodenému XXXXX sumu 500,- €. Keďže ako vyplýva z poučenia, proti rozhodnutiu o zamietnutí trestného oznámenia nie je prípustný opravný prostriedok, rozhodnutie nadobudlo právoplatnosť dňa 31.05.2012. 

	Podľa § 215 ods. 2 písm. b/ Tr. por. prokurátor môže zastaviť trestné stíhanie, ak o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.

	Vzhľadom na to, že po odovzdaní trestného konania bolo o skutku obv. XXXXX  právoplatne rozhodnuté Krajskou prokuratúrou XXXXX, Slovinská republika, príslušnou na konanie o trestnom čine a s prihliadnutím na osobu obvineného, okolnosti spáchania skutku a spôsobený následok možno toto rozhodnutie považovať za dostačujúce, rozhodol som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať do 3 dní od oznámenia uznesenia prostredníctvom Okresnej prokuratúry  Pov. Bystrica na Krajskú prokuratúru  Trenčín. Sťažnosť nemá odkladný účinok (§ 228 ods. 6 Tr. por.).

JUDr. Pavol Marciňa
prokurátor